Marcinková, Vladimíra, poslankyňa NR SR (2022-06-15):
Ďakujem pekne, pán predsedajúci. Rada by som o tejto novele povedala viac v takých troch oblastiach, na čom stojí predložené znenie, ako vznikalo toto znenie a vlastne čo tým sledujeme, čo chceme priniesť a zlepšiť v slovenskej legislatíve. Táto novela stojí na takých troch pilieroch, hoci nie je dlhá, naozaj sme si dlho lámali hlavu nad tým, ako ju napísať, aby, aby plnila tieto tri ciele. Prvým je, samozrejme, ten základný cieľ, a tým je právo na sprievod pre rodičku pri pôrode. Táto novela bude garantovať každej rodičke právo na to, aby mohla mať pri pôrode pri sebe sebou určenú osobu. Prečo je veľmi dôležité, aby to bola ňou určená osoba? Na to nás upozornili ľudia z praxe aj zdravotníci, ale, samozrejme, aj ľudsko-právne organizácie, pretože tá žena najlepšie vie, kto jej dokáže priniesť pohodu pri tom pôrode, či to je matka, či to je sestra, či to je otec dieťaťa, alebo v mnohých prípadoch je to aj nejaký zdravotnícky školený človek typu dula a podobne. Druhým pilierom, na ktorom stojí táto novela, je to, že ak to dovoľujú podmienky zdravotníckeho zariadenia, tak prinášame možnosť mať pri sebe aj viac ako jednu ženou určenú osobu. Je to veľmi dôležité kvôli tomu, aby sme touto novelou nezužovali ten právny alebo aktuálny stav, ktorý už dnes na Slovensku máme. Už dnes mnohé pôrodnice dovoľujú žene mať pri sebe viac ako jednu sprevádzajúcu osobu. To znamená, že ak sa žena rozhodne, že chce mať pri sebe otca dieťaťa, ale zároveň aj dulu, sú nemocnice, ktoré to dovoľujú, a preto bolo pre nás veľmi dôležité, aby sme nejakou našou úpravou, ktorou chceme zlepšiť postavenie žien v zdravotníckom systéme, naopak nezhoršili už dnes dobrú, zaužívanú prax, ktorú niektoré nemocnice a zdravotnícke zariadenia robia. Takže preto. A takým tým tretím pilierom, na ktorom táto novela stojí, je právo ošetrujúceho lekára zamedziť alebo obmedziť sprievod osoby pri pôrode v prípade, že toto okolnosti pôrodu budú vyžadovať. A ak nastane nejaká neočakávaná, ťažká a kritická situácia a bude nevyhnutné, aby tam ten sprievod nebol, tak aj na toto sme v tejto novele mysleli, hoci ja som to v mojom pôvodnom zámere nemala, ale po diskusii so zdravotníkmi, po diskusii so zdravotníckymi zariadeniami sme spravili tento ústupok a vytvorili tam priestor na to, že v nevyhnutnej miere a na nevyhnutný čas môže ošetrujúci lekár sprievod obmedziť. Prečo takáto novela? Ja som si sama kládla túto otázku, keď som videla, že pani verejná ochrankyňa práv sa pred niekoľkými rokmi venovala tejto téme. Veď je to právo, ktoré už dnes implicitne vyplýva z rôznych rozhodnutí Európskeho súdu pre ľudské práva alebo implicitne aj z našej legislatívy a v prípade, že by sa dostalo pred Ústavný súd, tak ako v iných krajinách, kde majú úpravu podobnú, nepochybujem, že aj u nás by toto právo bolo potvrdené Ústavným súdom Slovenskej republiky, avšak napriek tomu, že implicitne tu toto právo dlhodobo máme a vyplýva nám aj z charty, tak sa plošne nedodržiava. Toto nedodržiavanie ešte zhoršila pandémia aj napriek tomu, že hlavný hygienik rozhodol, že pri pôrode máme aj počas pandémie dovoliť žene, umožniť žene, aby mala pri sebe sprevádzajúcu osobu, mnohé zariadenia tak nerobili. Ale pandémia je výnimočná situácia, ja chcem naozaj riešiť štandardný stav, no a v rámci toho štandardného stavu verejná ochrankyňa práv robila prieskum, kde na 3 000 pôrodoch zistila, že v 70 % týchto pôrodov bolo umožnené žene mať pri sebe sprevádzajúcu osobu a pre mňa dosť veľké číslo, že až v 30 % pôrodov z tej jej analýzy vyplýva, že to umožnené z rôznych príčin nebolo, alebo toto právo bolo nejakým spôsobom obmedzené. Po právnej stránke Európsky súd pre ľudské práva vo svojej judikatúre uvádza, že právo na rešpektovanie súkromného života v sebe jednoznačne zahŕňa právo rozhodnúť sa stať sa rodičom a zároveň si určiť okolnosti, za ktorých sa tým rodičom staneme, k tomu zaradzujeme aj pôrod. To isté hovorí aj verejná ochrankyňa práv, že právo na nepretržitú prítomnosť sprevádzajúcej osoby pri pôrode považujeme za súčasť práva na rešpektovanie súkromného a rodinného života a v žiadnom prípade to nemôžeme považovať za nejakú nadštandardnú službu. Prečo hovorím nadštandardnú službu? Lebo častokrát je to tak skloňované a dokonca mohlo by to implikovať aj to, že v našich podmienkach, ale aj v českých podmienkach, nie sme v tomto ojedinelí, v mnohých zariadeniach dokonca pýtajú poplatok za to, že idete trebárs ako partner so ženou k pôrodu. V Česku sa jeden otec dieťaťa rozhodol toto napadnúť, keďže mu vystavili poplatok 500 korún českých za sprievod svojej ženy pri pôrode, na ústavnom súde bol úspešný, ústavný súd rozhodol v Českej republike, kde rozhodoval na základe, poviem, až totožnej legislatívnej úpravy, akú máme u nás, že takýto poplatok je protiústavný, pretože právo na sprevádzajúcu osobu je právom, nemôže byť takéto právo niekomu odopreté len preto, že nemá 500 korún českých na to, aby mohol sprevádzať svoju ženu pri pôrode, preto nemôže byť podmienené poplatkom. Čo môže byť spoplatnené, sú naozajstné náklady na ten sprievod, trebárs keď máte ochranný odev alebo ochrannú čiapku alebo ochranné návleky, za to vás nemocnica môže požiadať zaplatiť adekvátnu čiastku, bavíme sa naozaj o eurových čiastkach, ale samotný sprievod nemôže byť podmienený. Už dnes máme taký právny rámec, z ktorého to vyplýva, a ja som na toto upozornila aj Asociáciu neštátnych poskytovateľov zdravotnej starostlivosti a našli sme tam pochopenie pre tento právny výklad, z čoho som rada, z tejto konštruktívnej komunikácie. Takže verím, že aj táto právna úprava ako keby vyčistí tento priestor, ktorý sa na Slovensku ešte stále vykladá rôznymi spôsobmi a už dnes by sa nemal. Čo je pre mňa veľmi dôležité, aby zaznelo, že okrem právnych dôvodov, prečo má žena, samozrejme, právny nárok už dnes a my ho ešte posilňujeme tým, že to dávame do legislatívy veľmi explicitne na sprevádzajúcu osobu pri pôrode, sú zdravotnícke, sú zdravotnícke dôvody, prečo je to nevyhnutné a dôležité, aby pri sebe mala blízku osobu. Je preukázané, že kontinuálna podpora počas pôrodu, tak pre ženu ako aj pre toho novorodenca, má pozitívne vplyvy na priebeh pôrodu, aj na samotnú záverečnú fázu pôrodu. Vychádzam, nechcem ísť do zdravotníckych detailov, lebo nie som zdravotník, preto sa viac venujem tej právnej stránke, ale som veľmi rada, že tieto zdravotné benefity sprievodu blízkej osoby pri pôrode popísali v najnovšej publikácii pôrodníctvo, ktorá vzišla od slovenských odborníkov, a tam je tomu venovaný značný priestor, takže považujem to za takú zdravotnícku oporu toho, o čo sa tu dnes snažíme. A tak isto je to ako rodička, ako žena, ktorá rodila počas pandémie, a veľmi som ťažko znášala to, že sa tie pravidlá menili a jeden týždeň mohol byť partner pri rodičkách, druhý týždeň nemohol byť partner pri rodičkách, my sme mali šťastie, že asi dva dni pred tým, než som rodila ja, sa to uvoľnilo, ale musím sa priznať, že to bol obrovský stresový faktor pre mňa ako tehotnú ženu a malo to vplyv aj na tlak v tehotenstve, aj na spôsob, akým bol ten pôrod vyvolaný a tak ďalej. Čiže aj ja sama som si zažila, aké dôležité je mať veľmi jasne určené rámce toho, kde sú ženské práva a neohýbať ich, pretože pre tú ženu je to fatálne dôležitá informácia a záruka. Na koniec chcem spomenúť, ako toto znenie vznikalo. Bol to pre mňa ťažký proces, lebo si vyžadoval veľmi veľa úsilia, aj keď ide o pomerne jednoduchú zmenu. Naozaj sme zapojili, ja aj moji asistenti, moji kolegovia, do tvorby tejto novely všetky inštancie, ktorých sa to dotýkalo. Tvorili sme toto znenie, ktoré je kompromisným znením s Asociáciou neštátnych poskytovateľov zdravotnej starostlivosti, dostali sme súhlas Asociácie štátnych poskytovateľov zdravotnej starostlivosti po tom, čo sme zapracovali ich pripomienky napríklad v časti, kde ošetrujúci lekár môže sprievod vykázať, dostali sme stanovisko ženských kruhov a iných ľudsko-právnych organizácií, ktoré sa dlhodobo tejto téme venujú, komunikovali sme toto znenie aj s orgánom verejnej ochrankyne práv, aby sme si boli istí, že naozaj ten právny rámec, ktorý ním chceme zachovať, je v plnej šírke a zároveň do toho vstupovalo ministerstvo zdravotníctva, ich legislatíva, parlamentná legislatíva. Bol to pre mňa taký príklad naozaj poctivej legislatívnej práce a som rada, že sa to dostalo až do parlamentu a že sme na tom našli aj politickú zhodu, za čo sa chcem svojim kolegom v koalícii poďakovať, lebo som presvedčená, že naozaj je tu záujem všetkých, ktorí do toho procesu majú čo povedať, aj vrátane zdravotných sestier, ich komory, pôrodných asistentiek, hlavného odborníka pre gynekológiu a pôrodníctvo, zdravotníckych zariadení, ministerstva, aj nás zákonodarcov, aby takáto zmena bola prijatá, aby sme posunuli ženské práva vpred. Politickým kompromisom, ktorý sme prijali na posledných rokovaniach, bolo posunutie účinnosti. Ja som tomu nie až tak úplne rada, ale rešpektujem to a rozumiem aj argumentu, že chcú moji kolegovia vytvoriť nejaký väčší časový priestor všetkým zariadeniam, aby sa adekvátne pripravili na takúto podporu žien a vytvorili tomu vhodné podmienky. Čiže rešpektujem túto politickú dohodu a prosím vás o podporu tohto, tejto novely a tejto snahy. Ďakujem pekne.